Diari Oficial de la Generalitat Valenciana


Sumari del DOGV 7739, del 11-03-2016 (2016/1752)

RESOLUCIÓ de 9 de març de 2016, del director general de Relacions amb les Corts, per la qual es disposa la publicació del conveni entre la Generalitat, a través de la Conselleria de Transparència, Responsabilitat Social, Participació i Cooperació, i l'Ajuntament d'Orihuela, regulador del funcionament de l'oficina PROP mixta en el municipi d'Orihuela.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7739

Data del DOGV
:   11-03-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1752


Data del document
:   09-03-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 9 de març de 2016, del director general de Relacions amb les Corts, per la qual es disposa la publicació del conveni entre la Generalitat, a través de la Conselleria de Transparència, Responsabilitat Social, Participació i Cooperació, i l'Ajuntament d'Orihuela, regulador del funcionament de l'oficina PROP mixta en el municipi d'Orihuela. [2016/1752]  
La Generalitat, a través de la Conselleria de Transparència, Responsabilitat Social, Participació i Cooperació, i l'Ajuntament d'Orihuela han subscrit, prèvia tramitació reglamentària, el 5 de febrer de 2016, el conveni regulador del funcionament de l'oficina PROP mixta en el municipi d'Orihuela.  
En compliment del que establix l'estipulació desena del mencionat conveni, pertoca la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 178/2016 i que figura com a annex d'esta resolució.  
  
València, 9 de març de 2016.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat (Conselleria de Transparència, Responsabilitat Social, Participació i Cooperació) i l'Ajuntament d'Orihuela (Alacant) regulador del funcionament de l'oficina PROP mixta en el municipi d'Orihuela  
  
València, 5 de febrer de 2016  
  
Reunits  
D'una banda, Manuel Alcaraz Ramos, conseller de Transparència, Responsabilitat Social, Participació i Cooperació, en virtut de nomenament pel Decret 8/2015, de 29 de juny, del president de la Generalitat i actuant en nom i representació de la Generalitat, de conformitat amb els articles 17.f i 28.g, de la Llei 5/1983, de 30 de desembre, del Consell, i facultat expressament per a la firma del present conveni per acord del Consell, de data 5 de febrer de 2016.  
D'una altra banda, Emilio Bascuñana Galiano, alcalde president de l'Ajuntament d'Orihuela en nom i representació d'aquest, especialment facultat per a aquest acte en virtut de les atribucions que li confereix l'article 21 de la Llei 7/1985, de 2 d'abril, reguladora de les bases de règim local, assistit pel secretari municipal, Julio Virgilio Estremera Saura, i en virtut de l'acord adoptat pel Ple de data 28 de gener de 2016, pel qual s'autoritza la firma del present conveni.  
  
Les parts intervenen en virtut dels seus respectius càrrecs, i en l'exercici de les facultats i atribucions que per aquests tenen concedides, i es reconeixent mútuament capacitat i legitimació per a subscriure el present conveni, i amb aquesta finalitat  
  
Exposen  
La Generalitat ha aprovat i executat, en els últims setze anys, successius plans de modernització de la seua Administració, dirigits tots aquests a aconseguir una millora contínua dels serveis públics prestats a la ciutadania.  
El Pla de Simplificació i Reducció de Càrregues Administratives (SIRCA-2), continuació del SIRCA-1, inclou una línia d'actuació dirigida a millorar l'atenció a la ciutadania, de manera que la seua relació amb l'Administració siga més senzilla i veja reduït el nombre de càrregues administratives que ha de suportar. Es pretén evitar desplaçaments, simplificar els tràmits i disminuir la documentació necessària en els distints procediments administratius. Igualment es determina el principi de registre «una sola vegada», la disminució al mínim imprescindible del paper, així com permetre l'intercanvi electrònic amb els registres d'altres Administracions públiques, d'acord amb les normes tècniques de l'Esquema Nacional d'Interoperabilitat.  
Per a aconseguir tot això, la col·laboració entre l'Administració local i l'Administració del Consell de la Generalitat, com a representants ambdós de les Administracions pròpies de la Comunitat Valenciana, esdevé indispensable si es vol avançar en aqueixa administració integrada, com a element estratègic d'uns serveis públics d'excel·lència, d'igualtat, de qualitat i d'eficiència que demanden ciutadans i ciutadanes. Tot això de conformitat amb allò que s'ha preceptuat en l'article 3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que assenyala que les Administracions serveixen amb objectivitat els interessos generals i, en les seues relacions, es regeixen pel principi de cooperació, i en la seua actuació, pels criteris d'eficiència i servei als ciutadans.  
  
En aquest context, el Decret 191/2014, de 14 de novembre, del Consell, pel qual es regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat, estableix en el seu article 9 que les oficines PROP són com una xarxa d'atenció presencial, distribuïda geogràficament al llarg de la Comunitat Valenciana. Les seues oficines podran ser pròpies de la Generalitat o mixtes.  
Segons estableix l'esmentat Decret, les oficines PROP mixtes són les compartides per la Generalitat i una entitat local, i s'hi podran, doncs, prestar serveis corresponents a ambdues administracions. La creació de les oficines PROP, quan siguen mixtes, es durà a terme per mitjà de la firma d'un conveni amb l'entitat local corresponent.  
  
La Generalitat és propietària d'un edifici situat al carrer de López Pozas, números 2, 4, 6 i 8, cantonada amb el carrer d'Antonio Balaguer, d'Orihuela, conegut com a edifici PROP, d'Orihuela, que està consignat en l'Inventari General de Béns i Drets de la Generalitat amb el codi 03/099/028/000.  
Així mateix, la Generalitat va subscriure amb l'Ajuntament d'Orihuela el 3 de maig de 2007 un conveni de col·laboració per a la integració de serveis de l'Ajuntament en l'Edifici PROP, d'Orihuela (DOCV 5528, 06.06.2007), conveni vigent fins a hores d'ara per mitjà d'una pròrroga, però les condicions del qual respecte a la utilització d'espais s'han vist alterades, cosa que implica la necessitat del present Conveni.  
El present conveni és, doncs, una manifestació patent d'aqueixa voluntat comuna de l'Administració Local i Autonòmica de continuïtat la col·laboració interadministrativa en la prestació dels serveis públics amb l'actualització del conveni existent.  
En conseqüència, per tot allò que s'ha exposat, les parts sotasignades del present Conveni acorden les següents:  
  
Estipulacions  
  
Primera. Objecte  
L'objecte del conveni és la regulació de l'oficina PROP mixta d'Orihuela així com la distribució d'espais i el manteniment de l'immoble, propietat de la Generalitat, conegut com a Edifici PROP, d'Orihuela.  
En un annex a aquest conveni es detalla la distribució d'espais ocupats per l'Ajuntament.  
  
Segona. Obligacions de la Generalitat  
1. Correspon a la Generalitat el manteniment de l'edifici de la seua propietat, situat al carrer de López Pozas, números 2, 4, 6 i 8, cantonada amb el carrer d'Antonio Balaguer, d'Orihuela, conegut com a Edifici PROP, d'Orihuela, que està consignat en l'Inventari General de Béns i Drets de la Generalitat, amb el codi 03/099/028/000, com a bé de domini públic afecte a l'ús general administratiu, que comporta, d'acord amb la Llei 14/2003, de Patrimoni de la Generalitat, les facultats d'administració, gestió, defensa, conservació i millora de l'immoble.  
  
2. Són obligacions de la Generalitat per al funcionament de l'oficina PROP:  
a) Aportar a aquesta oficina PROP els recursos humans necessaris per a la prestació dels seus serveis d'informació general, i d'informació relativa a l'estat de la tramitació d'expedients iniciats a instància de part el destinatari dels quals siga la Generalitat.  
b) Dotar aquesta oficina PROP amb la infraestructura de comunicacions necessària per a garantir l'accés a les bases de dades de la Generalitat.  
c) Realitzar la instal·lació i el manteniment dels programes i bases de dades de la Generalitat necessaris per a l'atenció al ciutadà, en especial el que es descriu en el número 3, següent, d'aquesta estipulació.  
  
d) Dotar el seu personal propi amb els mitjans informàtics (ordinadors personals) necessaris, propietat de la Generalitat, per a la prestació òptima del servei d'atenció al ciutadà en l'oficina PROP.  
3. La Generalitat facilitarà el manteniment del Sistema de Gestió d'Esperes, programari que permet organitzar i dirigir els ciutadans i ciutadanes, guiant-los per a accedir al servei desitjat i al lloc d'atenció personalitzada corresponent, perquè siguen atesos amb totes les garanties d'equitat i confidencialitat.  
El sistema és gestionat des d'una aplicació que permet conéixer:  
- La situació en temps real de l'atenció presencial, mostrant dades sobre els serveis més consultats, etc., de manera que poden dissenyar-se els llocs d'atenció als ciutadans de la millor forma possible.  
  
- Estadístiques sobre l'atenció presencial del tipus: nombre de ciutadans i ciutadanes atesos, temps utilitzat en l'atenció i temps que hom ha esperat per a ser atés; temes sobre informes estadístics, tant de globals per ciutadans o ciutadanes atesos, com per llocs d'atenció i temes atesos.  
  
Tercera. Obligacions de l'Ajuntament d'Orihuela  
Són obligacions de l'Ajuntament d'Orihuela:  
a) Designar, almenys, un/a funcionari/ària que atenga les tasques d'informació municipal i registre de documents per a la qual cosa caldrà ajustar-se al que disposa la Resolució de 18 de juny de 2015, de la directora general del Secretariat del Consell i Relacions amb les Corts, per la qual es disposa la publicació del Conveni Marc entre l'Administració General de l'Estat i la Generalitat per a la implantació d'una Xarxa d'Oficines Integrades d'Atenció al Ciutadà en l'àmbit territorial de la Comunitat Valenciana (DOCV 7552, 19.06.2015). Així mateix, designarà els/les funcionaris o funcionàries que considere necessari per a dur a terme la gestió dels procediments municipals.  
  
b) Dotar el seu personal propi amb els mitjans informàtics necessaris per a la prestació òptima del servei.  
c) Contribuir a les despeses corrents que genere el manteniment de l'edifici. L'Ajuntament d'Orihuela contribuirà amb les despeses de funcionament de l'edifici en funció del percentatge d'ocupació que es concreta en l'annex en un 44,21 % del total de l'edifici (corresponent a l'Ajuntament i servei d'Infodona). D'aquesta manera assumirà les despeses corresponents al subministrament d'aigua així com el servei de neteja de l'edifici. Amb aquesta finalitat, al final de cada exercici la comissió mixta paritària establerta en la clàusula cinquena procedirà a la liquidació de despeses corrents totals acreditades per a ajustar les despeses assumides, i els percentatges d'ocupació, si és el cas, d'acord amb la resolució de distribució d'espais realitzada per la Direcció General de Patrimoni de la Generalitat.  
d) Assumir les obligacions en matèria de seguretat del personal que es concretarà en la prestació d'un servei de vigilància de l'edifici.  
  
Quarta. Obligacions conjuntes. Horari general de l'oficina PROP mixta d'Orihuela  
La Generalitat i l'Ajuntament d'Orihuela, segons el que estableix l'apartat 3 de l'article 11 del Decret 191/2014, de 14 de novembre, del Consell, acordaran l'horari general d'atenció al públic en el present conveni, que podrà ser modificat per un acord de la comissió mixta paritària prevista en l'estipulació cinquena.  
L'horari general d'atenció al públic de l'oficina PROP mixta es fixa de dilluns a dijous des de les 09.00 a les 15.00 hores i els divendres de 09.00 a 14.30 hores (només registre).  
L'horari es podrà consultar en el portal corporatiu de la Generalitat i en el servei d'informació 012. També estarà indicat en la porta d'entrada de l'oficina.  
  
Cinquena. Seguiment del conveni. Comissió mixta paritària  
La Generalitat i l'Ajuntament d'Orihuela acorden estudiar les pautes que cal seguir per a la materialització d'aquest projecte, i es fixen les actuacions a realitzar per a l'execució del conveni així com dels retards i incidències que es puguen presentar durant l'execució del conveni. Amb aquest fi, es constituirà una comissió mixta de seguiment i control integrada per representants d'ambdós parts designats, respectivament per la subsecretària de la Conselleria de Transparència, Responsabilitat Social, Participació i Cooperació i per l'alcalde de l'Ajuntament d'Orihuela.  
  
De les reunions de la comissió s'alçarà acta, que es custodiarà en la direcció general competent en matèria d'oficines integrades i/o atenció al ciutadà.  
  
Sisena. Finançament  
L'aplicació i execució del present conveni, incloent-hi a aquest efecte tots els actes jurídics que pogueren dictar-se en el seu desplegament i execució, no podrà comportar obligacions econòmiques per a la Generalitat i, en tot cas, hauran de ser ateses amb els seus mitjans personals i materials.  
  
Setena. Duració i rescissió  
El present conveni produirà efectes a partir de l'1 de gener de 2016 i tindrà una duració de dos anys, termini que podrà ser prorrogat per períodes d'idèntica duració, excepte denúncia expressa de les administracions intervinents realitzada amb una antelació mínima de sis mesos a la data de la seua extinció. La supressió de l'oficina es realitzarà bé per venciment del conveni sense que aquest siga renovat, bé per denúncia d'alguna de les parts.  
En el supòsit de resolució del conveni una vegada iniciat aquest, serà la comissió prevista en l'estipulació cinquena la que mitjançant un acord adoptat a aquest efecte determinarà la finalització de les actuacions en curs de la manera menys onerosa per a les parts afectades. En cas de discrepància decidirà el/la cap de servei en matèria d'oficines integrades i/o atenció al ciutadà.  
  
Huitena. Naturalesa i règim jurídic  
El present conveni de col·laboració és de caràcter administratiu i es considera inclòs en l'article 4.1.c del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, i queda, per tant, fora del seu àmbit d'aplicació, sense perjudici de l'observança dels principis d'aquella llei per a resoldre els dubtes i les llacunes que pogueren presentar-se, i es regirà, en conseqüència, per les seues pròpies clàusules i, supletòriament, per les normes generals del Dret Administratiu.  
En especial, aquest conveni queda subjecte a l'article 9 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i, en virtut d'això, a la Llei 7/1985, de 2 d'abril, reguladora de les bases del règim local, fonamentalment el seu article 57, així com al Reial Decret Legislatiu 781/1986, de 18 d'abril, pel qual s'aprova el Text Refós de les disposicions legals vigents en matèria de règim local (articles 61 a 71), així com, amb caràcter supletori, als articles 6 i 8 de la Llei 30/1992, esmentada, i a la resta de la normativa que resulte aplicable.  
Finalment, el present conveni queda subjecte a la regulació continguda en el Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, així com a la resta de normativa aplicable en aquesta matèria.  
La resolució de les controvèrsies que pogueren plantejar-se sobre la interpretació i execució del present conveni, hauran de resoldre's per acord entre les parts en el si de la comissió prevista en l'estipulació cinquena; no obstant això, les qüestions litigioses que pogueren sorgir en la interpretació i el compliment seran de coneixement i competència de l'ordre jurisdiccional contenciós administratiu.  
  
Novena. Règim de protecció de dades i seguretat  
El règim de protecció de dades de caràcter personal en les actuacions que es desenvolupen en execució del present conveni serà el que determina la Llei Orgànica 15/1999, de 13 de desembre, de Protecció de Dades de Caràcter Personal i la seua normativa de desplegament.  
Las parts vetlaran pel compliment del Reial Decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració Electrònica.  
  
Desena. Inscripció i publicació  
Aquest conveni s'inscriurà en el Registre de Convenis de la Generalitat i serà publicat en el Diari Oficial de la Comunitat Valenciana.  
I en prova de conformitat, firmen el present conveni per duplicat, a un sol efecte, en el lloc i amb la data indicats.  
  
El conseller de Transparència, Responsabilitat Social, Participació i Cooperació: Manuel Alcaraz Ramos.  
L'alcalde president de l'Ajuntament d'Orihuela: Emilio Bascuñana Galiano.  
  
  
ANNEX I  
  
Detall de l'espai a ocupar per l'Ajuntament d'Orihuela en l'immoble conegut com a Edifici PROP de l'esmentada població, situat al carrer del General López Pozas, números 2, 4, 6 i 8, cantonada amb el carrer d'Antonio Balaguer:  
  
Planta soterrani: 101,60 m²  
Planta baixa de 253,80 m² (13 taules d'atenció al públic).  
En la primera planta 364,91 m² (2 despatxos i espai central per a instal·lar equipament de 14 llocs).  
  
S'estima en un 39,63 % l'ocupació de l'Ajuntament sobre la superfície total de l'edifici, a la qual cosa s'afigen, pel que fa a la imputació de despeses, els següents espais ocupats per INFODONA:  
  
Planta soterrani: 50,18 m²  
Planta baixa: 15,74 m²  
En la planta primera: 24,11 m²  
  
El percentatge total d'ocupació de l'Ajuntament ascendeix a un 44,21 %.  
La Generalitat ocupa el 55,79 % restant.  
  
Tot això d'acord amb la Resolució de 15 d'abril de 2014, de la Direcció General de Patrimoni de la Conselleria d'Hisenda i Administració Publica, per la qual es distribueixen les superfícies i els percentatges d'ocupació de l'Edifici PROP d'Orihuela, situat al carrer del General López Pozas, número 2, i al carrer d'Antonio Balaguer, d'Orihuela.